Komission päätös,

tehty 13 päivänä toukokuuta 2003,

valtiontuesta, jonka Belgia aikoo myöntää Gentissä toimivalle Volvo Cars NV:lle

(tiedoksiannettu numerolla K(2003) 1485)

(Ainoastaan ranskan- ja hollanninkieliset tekstit ovat todistusvoimaiset)

(ETA:n kannalta merkityksellinen teksti)

(2003/665/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,

ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,

on mainittujen artiklojen mukaisesti kehottanut asianomaisia osapuolia esittämään huomautuksensa(1),

sekä katsoo seuraavaa:

MENETTELY

(1) Tukiohjelmasta ilmoitettiin komissiolle 15 päivänä toukokuuta 2002 päivätyllä kirjeellä. Komissio pyysi lisätietoja 25 päivänä kesäkuuta 2002 ja 20 päivänä elokuuta 2002 päivätyillä kirjeillä, joihin Belgia vastasi 23 päivänä heinäkuuta 2002 ja 18 päivänä syyskuuta 2002.

(2) Komissio päätti 27 päivänä marraskuuta 2002 aloittaa EY:n perustamissopimuksen 88 artiklan 2 kohdan mukaisen menettelyn tuesta (päätös muodollisen tutkintamenettelyn aloittamisesta), koska se epäili tuen soveltuvuutta yhteismarkkinoille. Belgia esitti huomautuksensa menettelyn aloittamisesta 28 päivänä tammikuuta 2003 päivätyllä kirjeellä.

(3) Komission päätös menettelyn aloittamisesta on julkaistu Euroopan yhteisöjen virallisessa lehdessä(2). Komissio on kehottanut asianomaisia osapuolia esittämään huomautuksensa tästä tuesta, mutta se ei ole saanut huomautuksia.

YKSITYISKOHTAINEN KUVAUS TUESTA

(4) Tuensaaja on Gentissä sijaitseva Volvo Cars NV, jonka omistaa Ford Motor Company. Gentissä sijaitseva Volvon tehdas kokoonpanee nykyisin Volvo S60- ja S70-malleja. Vuodesta 2003 Volvo aikoo aloittaa siellä myös uusien Volvo V40- ja S40 -mallien tuotannon. Volvo aikoo investoida nykyisen henkilöstön ja 1400 uuden työntekijän kouluttamiseen 27,58 miljoonaa euroa vuosina 2002-2004 toteutettavien koulutustoimenpiteiden kautta.

(5) Tukikelpoiset koulutuskustannukset ovat 15180393 euroa ja koulutusohjelmaan osallistuvan henkilöstön kustannukset eivät saa ylittää muiden tukikelpoisten kustannusten summaa. Belgian mukaan tukikelpoinen investointi sisältää 4294532 euron erityiskoulutusosuuden. Yleiskoulutuksen kulut ovat 10885861 euroa.

(6) Belgia aikoo myöntää koulutustukea 6,51 miljoonaa euroa (nettonykyarvo: 5,88 miljoonaa euroa) kolmen vuoden aikana (2003-2005). Tuki on myönnettävä Belgian flaamilaisen yhteisön tapauskohtaisena tukena erityiskoulutukseen (noin 1,07 miljoonaa euroa) ja yleiskoulutukseen (noin 5,44 miljoonaa euroa).

(7) Tuotantolaitokseen tehtävän uuden investoinnin vuoksi Volvo Carsin tärkeimmät yksiköt (hitsaamo, maalaamo, loppukokoonpanoyksikkö, logistiikkayksikkö ja insinöörialan yksikkö) ovat laatineet ohjelman, jolla pyritään parantamaan yrityksen uusien ja nykyisten työntekijöiden tietoja ja taitoja. Ohjelma voidaan jakaa 11 koulutusosioon: koneoppi, tiettyihin tehtäviin liittyvä erityiskoulutus, atk-koulutus (MS Office jne.), tekninen koulutus (sähkötekniikka, elektroniikka, mekaniikka, robotiikka jne.), laatukoulutus (ISO, tilintarkastus jne.), kustannustietoisuus, kunnossapito- ja kehitysvälineet (six sigma, TPM jne.), turvallisuus, henkilökohtaiset taidot ja ympäristökoulutus.

MENETTELYN ALOITTAMISEN SYYT

(8) Menettelyn aloittamisesta 27 päivänä marraskuuta 2002 tekemässään päätöksessä komissio toteaa, että sillä on epäilyjä tavasta, jolla Belgian viranomaiset tulkitsevat yleiskoulutuksen käsitettä verrattuna erityiskoulutukseen. Yleiskoulutuksen määritelmää on saatettu soveltaa liian väljästi tässä hankkeessa.

(9) Vaikka yleiskoulutusta annetaankin yhdessä koulutusosiossa, tämä ei komission mielestä estä sitä, että ohjelman pääasiallisena tavoitteena voi olla erityiskoulutuksen tarjoaminen. Komissiolla ei ole riittäviä tietoja kaikkien kurssien täsmällisestä sisällöstä, jotta se voisi päätellä niiden olevan yleiskoulutusta. Komissiolle toimitettujen tietojen perusteella ei ole mahdollista erottaa erityiskoulutukseen ja yleiskoulutukseen kuuluvia osia 11 koulutusosiosta. Komissio tarvitsee yksityiskohtaisempia tietoja osioista, joihin liittyy sekä yleis- että erityiskoulutusta. Tarpeen ovat myös tiedot, joista ilmenee mitkä 11 koulutusosiosta olivat viranomaisten hyväksymiä.

BELGIAN HUOMAUTUKSET

(10) Belgia vastasi menettelyn aloittamiseen esittämällä huomautuksensa 28 päivänä tammikuuta 2003. Huomautuksiin sisältyi yksityiskohtaisia tietoja jokaisesta 11 koulutusohjelman osioista. Lisätietoja toimitettiin etenkin tärkeimpien yksittäisten kurssien sisällöstä, tavoitteista, osallistujista ja kestosta. Belgia täsmensi myös, että maalaamon henkilökunnalle suunnattuun koulutukseen sisältyi sekä yleis- että erityiskoulutusosia. Tämän alan erityiskoulutukseen liittyviä kuluja ei ollut otettu huomioon, koska tietoja ei ollut saatavilla ilmoituksen tekohetkellä.

(11) Lisäksi Belgia toimitti monilta julkisilta koululaitoksilta (Katholieke Hogeschool Sint Lieven, Hoger Technisch Instituut Sint Antonius, Edugo Campus Glorieux) saatuja asiakirjoja, jotka vahvistavat nimenomaisesti tiettyjen kurssien olevan yleiskoulutusta, kuten koneoppia ja teknistä koulutusta (sähkötekniikka, mekaniikka, robotiikka jne.) koskevat osat.

ARVIOINTI TUESTA

(12) Perustamissopimuksen 87 artiklan 1 kohdan mukaan jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan. Euroopan yhteisöjen tuomioistuimen vakiintuneen oikeuskäytännön mukaan vaikutus jäsenvaltioiden väliseen kauppaan toteutuu, jos tuensaajayritys harjoittaa taloudellista toimintaa, johon sisältyy jäsenvaltioiden välistä kauppaa.

(13) Komissio toteaa, että Belgian ilmoittama koulutustuki myönnetään valtion varoista yksityisyritykselle ja että se suosii kyseistä yritystä vähentämällä kustannuksia, joita sille normaalisti aiheutuisi työntekijöidensä uudelleenkouluttamisesta ilmoitetussa koulutusohjelmassa. Tuensaajayritys Volvo Cars NV suunnittelee, valmistaa ja myy autoja, ja siis harjoittaa taloudellista toimintaa, johon sisältyy jäsenvaltioiden välistä kauppaa. Kyseisen koulutustuen voidaan siis katsoa kuuluvan perustamissopimuksen 87 artiklan 1 kohdan soveltamisalaan.

(14) Euroopan yhteisön perustamissopimuksen 87 ja 88 artiklan soveltamisesta koulutustukeen 12 päivänä tammikuuta 2001 annettua komission asetusta (EY) N:o 68/2001(3) (jäljempänä "asetus") sovelletaan kaikilla aloilla myönnettävään koulutustukeen. Sen mukaan yksittäinen tuki, joka täyttää kaikki asetuksen edellytykset, soveltuu yhteismarkkinoille ja vapautetaan perustamissopimuksen 88 artiklan 3 kohdan mukaisesta ilmoitusvelvollisuudesta edellyttäen, että se sisältää nimenomaisen viittauksen tähän asetukseen.

(15) Asetuksen 5 artiklassa säädetään, että tätä ilmoitusvelvollisuudesta myönnettävää poikkeusta ei sovelleta, jos yhdelle yritykselle yksittäiseen koulutushankkeeseen myönnetty tuki ylittää 1 miljoonaa euroa. Komissio toteaa, että tässä tapauksessa ilmoitettu tuki on noin 6,51 miljoonaa euroa ja että se maksetaan yhdelle yritykselle yksittäiseen koulutushankkeeseen. Komissio panee myös merkille, että ilmoitus koskee yksittäistä tukea, jota ei myönnetä minkään ennestään hyväksytyn tukiohjelman mukaisesti. Näin ollen komissio katsoo ilmoitusvelvollisuuden koskevan myös tätä tukihanketta, ja asetuksen johdanto-osan 4 kappaleen mukaan komission on arvioitava tällaiset ilmoitukset erityisesti kyseisessä asetuksessa asetettujen perusteiden mukaisesti.

(16) Asetuksen 3 artiklan 1 kohdan mukaan yksittäinen tuki, joka täyttää kaikki asetuksessa vahvistetut edellytykset, soveltuu yhteismarkkinoille perustamissopimuksen 87 artiklan 3 kohdan c alakohdan mukaan.

(17) Komissio toteaa, että ero erityiskoulutuksen ja yleiskoulutuksen välillä tehdään yleensä asetuksen 4 artiklan mukaisesti. Asetuksen 2 artiklan mukaan erityiskoulutuksella tarkoitetaan koulutusta, johon sisältyvää opetusta voidaan hyödyntää suoraan ja pääasiassa tuensaajayrityksen työntekijän nykyisessä tai tulevassa työtehtävässä ja josta saatavaa pätevyyttä ei voida siirtää tai voidaan siirtää vain vähäisessä määrin muihin yrityksiin tai muille työelämän aloille.

(18) Asetuksen 2 artiklan mukaan yleiskoulutuksella tarkoitetaan koulutusta, johon sisältyvää opetusta voidaan hyödyntää muullakin tavoin kuin ainoastaan tai pääasiassa tuensaajayrityksen työntekijän nykyisessä tai tulevassa työtehtävässä ja josta saatava pätevyys on yleisesti ottaen siirrettävissä muihin yrityksiin tai muille työelämän aloille ja joka siten parantaa olennaisesti työntekijän työllistettävyyttä. Tällainen koulutus siis liittyy yrityksen yleiseen toimintaan ja siitä saatava pätevyys on yleisesti ottaen siirrettävissä muihin yrityksiin tai muille työelämän aloille. Koulutusta pidetään yleiskoulutuksena, jos esimerkiksi useat eri riippumattomat yritykset järjestävät sitä yhdessä, jos koulutukseen voivat osallistua eri yritysten työntekijät tai jos sen on hyväksynyt viranomainen tai muu laitos tai toimielin, jolle jäsenvaltio tai yhteisö on antanut tarvittavat valtuudet.

(19) Koulutushankkeen tukikelpoiset kustannukset määritellään asetuksen 4 artiklan 7 kohdassa. Koulutushankkeeseen osallistumisesta aiheutuvien henkilöstökustannusten osalta Belgia vahvisti, että huomioon on otettu ainoastaan ne tunnit, joiden aikana työntekijät todella osallistuvat koulutukseen. Nämä kustannukset on asetuksen 4 artiklan 7 kohdan f alakohdan mukaisesti laskettu vain 4 artiklan 7 kohdan a-e alakohdassa esitettyjen muiden tukikelpoisten kustannusten määrään asti. Belgian toimittamien tietojen perusteella komissio toteaa, että koulutusohjelman tukikelpoiset kustannukset ovat 15,18 miljoonaa euroa.

(20) Asetuksen 4 artiklan 2 ja 3 kohdan mukaan koulutustukea voidaan pitää yhteismarkkinoille soveltuvana, jos tuen intensiteetti eli tukikelpoisten kustannusten prosenttiosuus pysyy asetuksessa täsmennetyissä rajoissa. Asetuksen mukaan kyseiseen hankkeeseen myönnettävän tuen hyväksyttävä enimmäisintensiteetti on erityiskoulutuksen osalta 25 prosenttia ja yleiskoulutuksen osalta 50 prosenttia silloin, kun toteuttajana on suuryritys.

(21) Menettelyn aloittamisesta tehdyssä päätöksessä komissio toteaa, että sillä on epäilyjä tavasta, jolla Belgian viranomaiset tulkitsevat yleiskoulutuksen käsitettä verrattuna erityiskoulutukseen. Ei voida sulkea pois sitä, että olisi sovellettu liian väljästi tulkittua yleiskoulutuksen määritelmää, sillä komissiolla ei ole riittävästi tietoja eräiden kurssien täsmällisestä sisällöstä, jotta se voisi varmistua niiden olevan yleiskoulutusta. Tarpeen ovat myös tiedot, joista ilmenee mitkä 11 koulutusosiosta olivat viranomaisten hyväksymiä.

(22) Belgia toimitti yksityiskohtaisia tietoja jokaisesta 11 koulutusohjelman osiosta, kun se vastasi menettelyn aloittamiseen esittämällä huomautuksensa 28 päivänä tammikuuta 2003. Nämä lisätiedot sisältävät etenkin tärkeimpien yksittäisten kurssien sisältöä, tavoitetta, osallistujia ja kestoa koskevia tietoja. Belgia täsmensi myös, että maalaamon henkilökunnalle suunnattuun koulutukseen sisältyi sekä yleis- että erityiskoulutusosia. Tämän alan erityiskoulutukseen liittyviä kuluja ei ollut otettu huomioon, koska tietoja ei ollut saatavilla ilmoituksen tekohetkellä.

(23) Komissio pystyi päättelemään sille toimitettujen lisätietojen avulla, että sekä yleis- että erityiskoulutusta sisältävät osiot olivat yleiskoulutusta. Yleiskoulutukseen käytettiin 455756 tuntia (71,71 prosenttia koko ajasta) ja erityiskoulutukseen 179762 tuntia (28,29 prosenttia koko ajasta). Opetusta voidaan hyödyntää muullakin tavoin kuin tuensaajayrityksen työntekijän nykyisessä tai tulevassa työtehtävässä. Koulutuksesta saatava pätevyys on yleisesti ottaen siirrettävissä muihin yrityksiin tai muille työelämän aloille ja parantaa siten olennaisesti työntekijän työllistettävyyttä.

(24) Lisäksi Belgia toimitti monilta julkisilta koululaitoksilta (Katholieke Hogeschool Sint Lieven, Hoger Technisch Instituut Sint Antonius, Edugo Campus Glorieux) saatuja asiakirjoja, jotka vahvistavat nimenomaisesti tiettyjen osioiden olevan yleiskoulutusta, kuten koneoppia ja teknistä koulutusta (sähkötekniikka, mekaniikka, robotiikka jne.) koskevat osat.

(25) Belgian toimittamien asiakirjojen perusteella komissio päättelee, että yleiskoulutuksen kustannukset ovat 10885861 euroa ja erityiskoulutuksen kustannukset ovat 4294532 euroa. Tuen hyväksyttävä enimmäisintensiteetti on erityiskoulutuksen osalta 25 prosenttia ja yleiskoulutuksen osalta 50 prosenttia tukikelpoisista kustannuksista.

(26) Hyväksyttävissä oleva enimmäistuki on 1073633 euroa erityiskoulutuksen osalta (25 prosenttia tukikelpoisista kustannuksista) ja 5442930 euroa yleiskoulutuksen osalta (50 prosenttia tukikelpoisista kustannuksista). Tukiohjelman hyväksytty tuen määrä on yhteensä 6516563 euroa ja se maksetaan vuosittain kolmessa yhtä suuressa erässä kaudella 2003-2005.

(27) Asetuksen 6 artiklan 2 kohdan mukaan asetuksen nojalla poikkeuksen saanut tuki ei saa kasautua muiden valtiontukien tai muun yhteisön rahoituksen kanssa, joka on myönnetty samoihin tukikelpoisiin kustannuksiin, jos tällainen kasautuminen johtaa asetuksessa vahvistetun tuen intensiteetin ylittymiseen.

(28) Komissio toteaa, että Belgian toimittamien selvitysten mukaan Gentissä toimiva Volvo Cars on esittänyt Euroopan sosiaalirahastolle yhteensä 321775 euron tukihakemuksen koulutustoimenpiteitä varten (tavoite 3, prioriteetti 4). Lisäksi yhtiö on ostanut 200 koulutussekkiä ("opleidingscheques"), joiden yhteenlaskettu arvo on 6000 euroa, Belgian flaamilaisen yhteisön ministeriöltä 3000 euron hintaan. Belgia on vakuuttanut komissiolle, että tuki ei kummassakaan tapauksessa kasaudu samoille tukikelpoisille kustannuksille tavalla, joka johtaisi asetuksen mukaisen enimmäisintensiteetin ylittymiseen.

PÄÄTELMÄ

(29) Edellä esitetyt näkökohdat huomioon ottaen nimellisarvoltaan 6516563 euron koulutustuki, joka maksetaan vuosittain kolmessa yhtä suuressa erässä kaudella 2003-2005, täyttää perustamissopimuksen 87 artiklan 3 kohdan c alakohdassa määritellyt yhteismarkkinoille soveltuvuuden perusteet,

ON TEHNYT TÄMÄN PÄÄTÖKSEN:

1 artikla

Nimellisarvoltaan 6516563 euron koulutustuki, jonka Belgia aikoo myöntää Volvo Cars NV:lle vuosittain kolmessa yhtä suuressa erässä kaudella 2003-2005, soveltuu yhteismarkkinoille perustamissopimuksen 87 artiklan nojalla.

2 artikla

Tämä päätös on osoitettu Belgian kuningaskunnalle.

Tehty Brysselissä 13 päivänä toukokuuta 2003.

Komission puolesta

Mario Monti

Komission jäsen

(1) EYVL C 2, 7.1.2003, s. 2.

(2) Vrt. alaviite 1.

(3) EYVL L 10, 13.1.2001, s. 20.